CELEX: 32019D1274
Language: sk
Date: 2019-07-29 00:00:00
Title: Vykonávacie rozhodnutie Komisie (EÚ) 2019/1274 z 29. júla 2019 o rovnocennosti právneho rámca a rámca dohľadu uplatniteľného na referenčné hodnoty v Austrálii v súlade s nariadením Európskeho parlamentu a Rady (EÚ) 2016/1011 (Text s významom pre EHP)

30.7.2019   
               
               
                  SK
               
               
                  Úradný vestník Európskej únie
               
               
                  L 201/9
               
            
         VYKONÁVACIE ROZHODNUTIE KOMISIE (EÚ) 2019/1274
         z 29. júla 2019
         o rovnocennosti právneho rámca a rámca dohľadu uplatniteľného na referenčné hodnoty v Austrálii v súlade s nariadením Európskeho parlamentu a Rady (EÚ) 2016/1011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 30,
         keďže:
         
                     (1)
                  
                  
                     Nariadením (EÚ) 2016/1011 sa zavádza spoločný rámec na zabezpečenie presnosti a integrity indexov používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov v Únii.
                  
               
                     (2)
                  
                  
                     Uvedené nariadenie sa uplatňuje od 1. januára 2018 a správcovia mimo Únie využívajú prechodné obdobie, ktoré im umožňuje používať v Únii referenčné hodnoty tretích krajín. Po uplynutí prechodného obdobia sa referenčná hodnota alebo kombinácia referenčných hodnôt, ktoré poskytuje správca so sídlom v tretej krajine, môžu použiť v Únii len vtedy, ak sa referenčná hodnota a správca uvádzajú v registri, ktorý vedie Európsky orgán pre cenné papiere a trhy („ESMA“), na základe rozhodnutia Komisie o rovnocennosti alebo na základe uznania alebo schválenia príslušnými orgánmi.
                  
               
                     (3)
                  
                  
                     Komisia je poverená prijímať vykonávacie rozhodnutia, v ktorých sa uvádza, že právny rámec a rámec dohľadu tretej krajiny sú rovnocenné s požiadavkami podľa nariadenia (EÚ) 2016/1011, pokiaľ ide o konkrétnych správcov alebo konkrétne referenčné hodnoty alebo skupiny referenčných hodnôt. Pri posudzovaní takejto rovnocennosti Komisia zohľadňuje, či sa právnym rámcom tretej krajiny a jej praxou v oblasti dohľadu zabezpečuje dodržiavanie zásad IOSCO o finančných referenčných hodnotách, prípadne zásad IOSCO pre agentúry poskytujúce informácie o cenách ropy (tzv. PRA), a či sa v danej tretej krajine títo konkrétni správcovia alebo konkrétne referenčné hodnoty alebo skupiny referenčných hodnôt podrobujú nepretržitému účinnému dohľadu a presadzovaniu.
                  
               
                     (4)
                  
                  
                     Referenčné hodnoty, ako napríklad sadzba Australian Bank Bill Swap Rate a index S&P/ASX 200, sa spravujú v Austrálii a v Únii ich používa niekoľko dohliadaných subjektov. Komisia preto vykonala posúdenie režimu referenčných hodnôt v Austrálii.
                  
               
                     (5)
                  
                  
                     Austrálsky legislatívny rámec stanovovania referenčných hodnôt, dohľadu nad nimi a ich správy spočíva v licenčnom systéme a poskytuje právomoci Austrálskej komisii pre cenné papiere a investície (Australian Securities and Investments Commission – „ASIC“). Vyžaduje sa v ňom, aby správcovia významných referenčných hodnôt získali od komisie ASIC licenciu správcu referenčnej hodnoty. V prípade referenčných hodnôt, ktoré ASIC neoznačila za významné, austrálsky legislatívny rámec umožňuje správcom uplatniť vnútroštátny regulačný rámec, a to tak, že požiadajú ASIC o licenciu v súlade s článkom 908BD zákona o obchodných spoločnostiach, a následne sa na nich budú vzťahovať pravidlá ASIC pre správcov a prispievateľov.
                  
               
                     (6)
                  
                  
                     Na držiteľov licencie ASIC sa vzťahujú licenčné podmienky, ako aj rad legislatívnych požiadaviek. Právne záväzné požiadavky pre správcov sú stanovené v zákone o obchodných spoločnostiach z roku 2001 (Corporations Act 2001) („zákon o obchodných spoločnostiach“), v pravidlách ASIC pre finančné referenčné hodnoty (správa) z roku 2018 [ASIC Financial Benchmark (Administration) Rules 2018] a vo (vykonávacích) pravidlách ASIC pre finančné referenčné hodnoty z roku 2018 [ASIC Financial Benchmark (Compelled) Rules 2018]. Ďalšie usmernenia pre správcov referenčných hodnôt sa uvádzajú v regulačnej príručke ASIC 268 pod názvom Licenčný režim pre správcov finančných referenčných hodnôt (Licensing regime for financial benchmark administrators) („RG 268“). Časťou 7.5B zákona o obchodných spoločnostiach [v znení novelizovaných zákonov o štátnej pokladnici z roku 2018 (opatrenia č. 5 z roku 2017)] sa zavádza legislatívny rámec regulácie finančných referenčných hodnôt.
                  
               
                     (7)
                  
                  
                     V súlade s článkom 908AC zákona o obchodných spoločnostiach môže ASIC formou legislatívneho predpisu označiť finančnú referenčnú hodnotu za významnú referenčnú hodnotu. Za významné referenčné hodnoty možno označiť len referenčné hodnoty, ktoré spĺňajú kritériá stanovené v zákone. Komisia ASIC musí byť presvedčená, že: i) referenčná hodnota je pre austrálsky finančný systém systémovo dôležitá alebo ii) pre Austráliu existuje významné riziko finančnej nákazy alebo systémovej nestability, ak sa naruší dostupnosť alebo integrita referenčnej hodnoty, alebo iii) retailoví aj veľkí investori v Austrálii by boli významne postihnutí, ak by došlo k narušeniu dostupnosti alebo integrity referenčnej hodnoty.
                  
               
                     (8)
                  
                  
                     Komisia ASIC formou predpisu ASIC pre obchodné spoločnosti (významné finančné referenčné hodnoty) č. 2018/420 [ASIC Corporations (Significant Financial Benchmarks) Instrument 2018/420] označila niekoľko finančných referenčných hodnôt za významné referenčné hodnoty. Toto rozhodnutie sa obmedzuje na správcov referenčných hodnôt uvedených v najnovšom platnom znení predpisu ASIC pre obchodné spoločnosti (významné finančné referenčné hodnoty) č. 2018/420. Toto rozhodnutie sa nevzťahuje na správcov referenčných hodnôt, ktoré spĺňajú podmienky na vyňatie z rozsahu pôsobnosti nariadenia (EÚ) 2016/1011 v súlade s článkom 2 ods. 2 uvedeného nariadenia.
                  
               
                     (9)
                  
                  
                     ASIC môže udeliť licenciu správcovi referenčnej hodnoty v súvislosti s jednou alebo viacerými finančnými referenčnými hodnotami. Pri rozhodovaní o udelení licencie, uložení, zmene alebo zrušení licenčných podmienok, zmene licencie, pozastavení alebo zrušení licencie musí ASIC zvážiť faktory uvedené v článku 908BO ods. 2 zákona o obchodných spoločnostiach. Ten, kto spravuje významnú referenčnú hodnotu (alebo ponúka jej spravovanie), ale nemá licenciu správcu referenčnej hodnoty s uvedením finančnej referenčnej hodnoty, sa dopúšťa trestného činu.
                  
               
                     (10)
                  
                  
                     ASIC prijala pravidlá ASIC pre finančné referenčné hodnoty (správa) z roku 2018 („pravidlá správy“) podľa článku 908CA zákona o obchodných spoločnostiach, ako aj (vykonávacie) pravidlá ASIC pre finančné referenčné hodnoty z roku 2018 („vykonávacie pravidlá“) podľa článku 908CD zákona o obchodných spoločnostiach. V pravidlách správy sa stanovujú požiadavky na držiteľov licencie správcu referenčnej hodnoty a prispievateľov vrátane požiadaviek týkajúcich sa správy a riadenia a dohľadu, požiadaviek na outsourcing, požiadaviek na ochranu pred konfliktmi záujmov, požiadaviek na vytváranie a metódu referenčnej hodnoty a požiadaviek na vstupné údaje. Vykonávacími pravidlami sa upravuje povinná tvorba alebo správa významnej referenčnej hodnoty alebo povinné predkladanie údajov k významnej finančnej referenčnej hodnote.
                  
               
                     (11)
                  
                  
                     Pri vypracúvaní pravidiel správy ASIC zohľadnila „Zásady finančných referenčných hodnôt“ organizácie IOSCO, ako sa vyžaduje v oddiele 908CK zákona o obchodných spoločnostiach. ASIC okrem toho zvážila právny rámec a rámec dohľadu v súvislosti s referenčnými hodnotami v tretích krajinách vrátane nariadenia (EÚ) 2016/1011, ako aj iné austrálske režimy udeľovania finančných licencií.
                  
               
                     (12)
                  
                  
                     V odôvodnení k pravidlám správy je opísané, ako sa zásady IOSCO premietli do pravidiel správy a vykonávacích pravidiel. V pravidlách správy sa konkrétne uvádza, že pravidlo 2.1.2 zodpovedá zásadám IOSCO o mechanizmoch správy a riadenia finančných referenčných hodnôt. Pravidlo 2.1.3 zodpovedá zásadám IOSCO o dohľade nad tretími stranami, ktoré sú zapojené do tvorby alebo správy jednotlivých finančných referenčných hodnôt uvedených v držiteľovej licencii správcu referenčnej hodnoty. Pravidlo 2.1.4 zodpovedá zásadám IOSCO o konflikte záujmov u správcov finančných referenčných hodnôt. Pravidlo 2.2.1 zodpovedá zásadám IOSCO o vytváraní referenčnej hodnoty. Pravidlo 2.2.2 zodpovedá zásadám IOSCO o dostatočnosti údajov a vnútornej kontrole zberu údajov. Pravidlo 2.2.3 zodpovedá zásadám IOSCO o obsahu metodiky použitej na určenie finančných referenčných hodnôt. Pravidlo 2.2.4 ods. 1 zodpovedá zásadám IOSCO o zmenách metodiky použitej na určenie finančných referenčných hodnôt. Pravidlo 2.3.1 zodpovedá zásadám IOSCO o kontrolnom rámci pre správcov, keďže sa týka riadenia rizík, ako aj základných požiadaviek iných austrálskych licenčných režimov. Pravidlo 2.4.1 zodpovedá zásadám IOSCO o plánovaní prechodu alebo zániku referenčnej hodnoty, na ktorú bola udelená licencia. Pravidlo 2.5.1 zodpovedá zásadám IOSCO o „etickom kódexe predkladateľa“. Pravidlo 2.6.1 zodpovedá zásadám IOSCO o transparentnosti určovania referenčných hodnôt.
                  
               
                     (13)
                  
                  
                     ASIC okrem toho poskytuje regulačné usmernenie (RG 268) pre subjekty, na ktoré sa vzťahujú pravidlá správy a vykonávacie pravidlá. Uvádza v ňom svoj výklad právnych predpisov a praktické usmernenie, ako zabezpečiť dodržiavanie povinností vyplývajúcich z právnych predpisov.
                  
               
                     (14)
                  
                  
                     Komisia preto dospela k záveru, že záväzné požiadavky týkajúce sa správcov významných referenčných hodnôt, ako sú určené v predpise ASIC pre obchodné spoločnosti (významné finančné referenčné hodnoty) č. 2018/420, sú rovnocenné so zodpovedajúcimi požiadavkami podľa nariadenia (EÚ) 2016/1011.
                  
               
                     (15)
                  
                  
                     V článku 30 nariadenia (EÚ) 2016/1011 sa takisto vyžaduje, aby požiadavky podliehali nepretržitému účinnému dohľadu a presadzovaniu v tretej krajine.
                  
               
                     (16)
                  
                  
                     Správcovia referenčných hodnôt, ktorým bola v Austrálii udelená licencia, podliehajú priebežnému dohľadu a dozoru zo strany ASIC. V článku 908AF zákona o obchodných spoločnostiach sa stanovuje, že ASIC je zodpovedná za vykonávanie dohľadu nad finančnými referenčnými hodnotami, na ktoré sú udelené licencie. ASIC zodpovedá aj za presadzovanie dodržiavania povinností správcov referenčných hodnôt podľa zákona o obchodných spoločnostiach, pravidiel správy a vykonávacích pravidiel. V tejto súvislosti vykonáva pravidelné posúdenia, ako správcovia referenčných hodnôt plnia svoje licenčné povinnosti.
                  
               
                     (17)
                  
                  
                     V článku 908BQ zákona o obchodných spoločnostiach a v pravidle 2.8.1 pravidiel správy sa vyžaduje, aby správcovia referenčných hodnôt oznamovali ASIC určité záležitosti, napríklad prípady, keď držiteľ licencie nedodržiava nejaké regulačné povinnosti alebo ich už nedokáže dodržať. V súlade s článkami 908BR a 908BS zákona o obchodných spoločnostiach a pravidlami 2.8.2 a 2.8.3 pravidiel správy môže ASIC posudzovať dodržiavanie zákona o obchodných spoločnostiach a pravidiel správy u držiteľov licencie. ASIC môže tiež požiadať o podanie správy v akejkoľvek záležitosti v súlade s článkom 908BV zákona o obchodných spoločnostiach a vyžiadať si vyjadrenie audítora k správe držiteľa licencie o uvedených záležitostiach. V zmysle článku 908BW zákona o obchodných spoločnostiach je ASIC oprávnená vypracúvať hodnotiace správy, v prípade potreby ich sprístupňovať určitým austrálskym štátnym orgánom a zverejňovať tieto správy.
                  
               
                     (18)
                  
                  
                     Ak správca referenčnej hodnoty neplní svoje regulačné povinnosti podľa článku 908BT zákona o obchodných spoločnostiach, ASIC môže vydať držiteľovi licencie písomný pokyn, aby prijal konkrétne opatrenia, ktoré podľa nej zabezpečia splnenie týchto povinností zo strany držiteľa licencie. Ak držiteľ licencie tento písomný pokyn nesplní, ASIC môže predložiť vec súdu, ktorý môže potom nariadiť, aby držiteľ licencie vyhovel usmerneniu ASIC. Podľa článkov 908CH a 908CI zákona o obchodných spoločnostiach môže ASIC vydávať oznámenia o porušení predpisov alebo prijímať záväzky od správcov, ktorí neplnili svoje regulačné požiadavky. V článku 908CG zákona o obchodných spoločnostiach sa stanovuje rámec, v ktorom správca, ktorý údajne nedodržal pravidlá správy, môže ako alternatívu k občianskoprávnemu konaniu uhradiť pokutu, prijať alebo zaviesť nápravné opatrenia (vrátane vzdelávacích programov) alebo prijať iné sankcie, než je úhrada pokuty. V súlade s článkami 908BI a 908BJ zákona o obchodných spoločnostiach môže ASIC za určitých okolností licenciu pozastaviť alebo zrušiť.
                  
               
                     (19)
                  
                  
                     V zmysle vykonávacích pravidiel má ASIC možnosť – ak sa domnieva, že je to vo verejnom záujme – nariadiť držiteľovi licencie, aby naďalej tvoril alebo spravoval významnú referenčnú hodnotu, respektíve tvoril alebo spravoval významnú referenčnú hodnotu určitým spôsobom, a to aj zmenou metódy použitej na tvorbu alebo správu významnej referenčnej hodnoty. Podľa vykonávacích pravidiel má ASIC taktiež možnosť nariadiť prispievateľovi, aby držiteľovi licencie poskytol údaje alebo informácie na tvorbu alebo správu významnej referenčnej hodnoty, alebo aby ich poskytol komisii ASIC na účely súvisiace s tvorbou alebo správou významnej referenčnej hodnoty.
                  
               
                     (20)
                  
                  
                     Komisia preto dospela k záveru, že záväzné požiadavky týkajúce sa správcov akejkoľvek referenčnej hodnoty označenej za významnú finančnú referenčnú hodnotu na základe predpisu ASIC pre obchodné spoločnosti (významné finančné referenčné hodnoty) č. 2018/420 podliehajú nepretržitému účinnému dohľadu a presadzovaniu.
                  
               
                     (21)
                  
                  
                     Správcovia referenčných hodnôt z EÚ nemusia získať licenciu na svoje referenčné hodnoty, ktoré sa majú používať v Austrálii, pokiaľ ASIC neoznačí referenčnú hodnotu za významnú referenčnú hodnotu alebo ak správca referenčnej hodnoty dobrovoľne nepožiada o udelenie licencie v Austrálii. Komisia ASIC informovala Komisiu, že nemá v úmysle označiť referenčné hodnoty z EÚ za významné.
                  
               
                     (22)
                  
                  
                     Toto rozhodnutie sa doplní dohodami o spolupráci s cieľom zabezpečiť účinnú výmenu informácií a koordináciu činností dohľadu medzi ESMA a ASIC.
                  
               
                     (23)
                  
                  
                     Toto rozhodnutie je založené na posúdení platných právne záväzných požiadaviek týkajúcich sa referenčných hodnôt v Austrálii v čase prijatia tohto rozhodnutia. Komisia bude naďalej pravidelne monitorovať vývoj na trhu, vývoj právneho rámca a rámca dohľadu nad referenčnými hodnotami a účinnosť spolupráce v oblasti dohľadu v súvislosti s monitorovaním a presadzovaním týchto požiadaviek s cieľom zabezpečiť priebežné plnenie požiadaviek, na základe ktorých sa prijalo toto rozhodnutie.
                  
               
                     (24)
                  
                  
                     Týmto rozhodnutím nie je dotknutá právomoc Komisie kedykoľvek vykonať osobitné preskúmanie, ak si vývoj situácie bude vyžadovať, aby Komisia toto rozhodnutie opätovne posúdila.
                  
               
                     (25)
                  
                  
                     Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
                  
               PRIJALA TOTO ROZHODNUTIE:
         
            Článok 1
            Na účely článku 30 nariadenia (EÚ) 2016/1011 sa právny rámec a rámec dohľadu Austrálie uplatniteľný na správcov finančných referenčných hodnôt, ktoré sú v predpise ASIC pre obchodné spoločnosti (významné finančné referenčné hodnoty) č. 2018/420 v jeho najnovšom platnom znení označené za významné referenčné hodnoty, považujú za rovnocenné s požiadavkami stanovenými v nariadení (EÚ) 2016/1011 a podliehajú nepretržitému účinnému dohľadu a presadzovaniu.
         
         
            Článok 2
            Toto rozhodnutie nadobúda účinnosť 20 dní po jeho uverejnení v Úradnom vestníku Európskej únie.
         
         
            V Bruseli 29. júla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  (Ú. v. EÚ L 171, 29.6.2016, s. 1).